ג'ון מקגרגור

300px|ממוזער|שמאל|מקרגור בתוך הקאנו "רוב רוי", נלקח בשבי במהלך מסעו בחלקים העליונים של הירדן. צויר על ידי מקגרגור עצמו, 1869.
230px|ממוזער|שמאל|מפת מקרגור על מקורות הירדן ועמק החולה
ג'ון מקגרגור (John MacGregor; 24 בינואר 1825 – 16 ביולי 1892) היה מגלה ארצות, חותר, סופר מסעות וצייר בריטי ממוצא סקוטי.

קורות חיים
הוא למד בטריניטי קולג' (דבלין) ובטריניטי קולג' (קיימברידג') והחל לעבוד כעורך דין, אך עבר לעסוק בשתי אהבות בחייו: בניית סירות קאנו ומסעות חקר בעולם.

סיורו הראשון היה ב-1849 בדרום אירופה, מצרים וארץ ישראל.

לאחר סיור בארצות הברית וקנדה ב-1858 הוא התרשם מסירות הקאנו של האינדיאנים ובשובו לאנגליה, החל לעצב ולבנות סירות הדומות לקאנו אינדיאני וכינה אותן בשם "רוב רוי" על שם הגיבור העממי הסקוטי רוברט רוי מקגרגור.

סירות הקאנו האלה נבנו לפי הנחיותיו מעץ אלון עם ציפוי של עץ ארז.

הוא הקים ב-1860 את מועדון הקאנו המלכותי (Royal Canoe Club) וב-1880 הקים את התאחדות חותרי הקאנו האמריקאיים.

מקרגור היה גם צייר וסופר מחונן ועיטר את ספרי המסעות שלו בציוריו.

הוא סייר עם הסירות שלו באירופה בארצות הברית וקנדה ובשנים 1868–1869 סייר במזרח התיכון כולל ארץ ישראל עם סירת "רוב רוי" החמישית שלו.

מסעו של מקגרגור למזרח התיכון
מקגרגור הגיע באונייה לנמל אלכסנדריה וב-28 באוקטובר 1868 החל את מסעו מפורט סעיד לאגם מנזלה ותעלת סואץ שהייתה בשלבים האחרונים לכרייתה (נפתחה ב-17 בנובמבר 1869).

לפני המסע למד ערבית בסיסית ושכר דרגומן שיתווך בינו לבין האוכלוסייה המקומית ועוד שני מלווים שטפלו בלוגיסטיקה של המסע.

מפורט סעיד יצא באוניה לביירות וערך מסע של חודש בלבנון וסוריה. את סירת הקאנו העביר בדרך היבשה בכביש שנסלל בידי הצרפתים מביירות לדמשק. הוא סייר ומיפה את נהרות ברדא (אבנה -אמנה) ופרפר (אל אעוג').

ב-6 בינואר 1869 הגיע עם מלוויו למקורות הירדן בתל אל-קאדי והחל לחקור ולמפות אותם תוך חתירה ב"רוב רוי".

ליד הכפר סלאחיה (כיום ליד כפר בלום), הוקף בערבים שקפצו למים וניסו להפריע לו במסעו. הוא היסס אם לפתוח באש ברובה שהיה מוחבא בתחתית הסירה אך נמנע מכך. בערבית הרצוצה שבפיו הצליח להרגיע אותם. הם העמיסו אותו עם הסירה והביאו אותו לאוהל השייח' שלהם. מטבע של נפוליאון שהחליק לידו של השייח' פתר את הבעיה והוא הורשה להמשיך במסע עם סירתו.

הוא הגיע לכנרת ותיאר את מגדלא וטבריה. משם הגיע במסע יבשתי לגליל התחתון, עבר את כפר קנא ונצרת ושט בנחל הקישון שם נפגש בתנין. הוא ביקר גם ביפו, רמלה, ירושלים וים המלח.

רחבעם זאבי מצא את סירת רוב רוי במועדון השוטיות המלכותי על התמזה . לאחר משא ומתן הסכים המועדון להעביר את הסירה לתצוגה זמנית בישראל תמורת שיפוצה. הסירה הוטסה ארצה ב-1982 והוצגה כשנה במוזיאון ארץ ישראל אותו ניהל בשעתו זאבי.

אתר סירות הקאנו במוצא הירדן מהכנרת נקרא לכבודו "רוב רוי".

ספריו
 רוב רוי על הירדן, תרגם עמיהוד ארבל, ההדיר רחבעם זאבי, משרד הביטחון – ההוצאה לאור, 1982.
 Three Days in the East (1850)
 Our Brothers and Cousins: A Summer Tour in Canada and the States (1859)
 A Thousand Miles in the Rob Roy Canoe (1866)
 The Voyage Alone In The Yawl 'Rob Roy' (1867)
 The Rob Roy on the Baltic (1867)
 The Rob Roy on the Jordan, Nile, Red sea, & Gennesareth, &c (1869)

קישורים חיצוניים

 ג'ון מקגרגור, הסבא של ספורט המשוטים, באתר go canoeing week

  הספר The Rob Roy on the Jordan, באתר Internet Archive



הערות שוליים

קטגוריה:ערכים שבהם תבנית בריטניקה אינה מתאימה
קטגוריה:חוקרי ארץ ישראל
קטגוריה:חותרים בריטים
קטגוריה:מגלי ארצות בריטים
קטגוריה:מגלי ארצות סקוטים
קטגוריה:ארץ ישראל: נוסעים נוצרים
קטגוריה:כותבי ספרי מסע בארץ ישראל
קטגוריה:בוגרי טריניטי קולג' (קיימברידג')
קטגוריה:בריטים שנולדו ב-1825
קטגוריה:בריטים שנפטרו ב-1892